Kalender 14 September - Kuns En Vermaak - Republikein
Tuesday, May 21st, 17:47:37
Kalender 14 September
» Gerald Clarke en Guy Collins tree vanaand om 19:00 by Desert Tavern op Swakopmund op. Beleef hierdie legendes regstreeks by een van die kus se lekkerste uithangplekke. Kaartjies is by die deur teen N$60 beskikbaar. Moet dit nie misloop nie. Vir meer inligting, besoek whatsonnamibia.com.na/events.
» Is jy snaaks, skeppend en hou jy daarvan om mense te laat glimlag? Clowns ohne Grenzen (Hansworse sonder Grense Duitsland) bied môre van 08:30 tot 12:30 'n basiese werkwinkel aan oor hoe om 'n nar te wees. Deelnemers ontvang ná die tyd 'n sertifikaat van bywoning en sal vir deelname aan Namibië se eerste span professionele hospitaalhansworse oorweeg word. Vir meer inligting, kontak Jana Marie by [email protected] of 081 382 5712.
» Die Nasionale Kankerstaptog 2018 vind vandag op verskeie dorpe in die land plaas. Sluit by die Kankervereniging van Namibië (CAN) en Radiowave aan vir 'n pretloop met sonsopkoms. Besoek whatsonnamibia.com.na/events vir wegspringtye. Geld wat ingesamel word, sal aan CAN oorhandig word.
» Môre vind 'n Lentefees op Elisenheim plaas. Die fees sal onder meer 'n potjiekoskompetisie, verskeie stalletjies, vermaak vir die hele gesin en eet- en drinkgoed bied. 'n Regstreekse optrede met van die gewildste langarmtreffers deur Joggie van Schalkwyk is 'n hoogtepunt. Die fees skop om 10:00 af. Vir meer inligting, kontak Johan Roux by 081 217 8833 of Yolandi van Taak by 081 454 9265.
» Die Quinton-Steele Botes Cancer Fund bied môreoggend van 08:00 to 11:00 'n kankeronbyt by Windhoek se Buitekluboord aan. Die program behels gassprekers (kankerspesialiste) en getuienis van kankerpasiënte wat daarvan genees is. 'n Gaskunstenaar uit Suid-Afrika sal topvermaak verskaf. Motivering, emosionele ondersteuning en liefde is van kardinale belang vir mense wat deur kanker geraak word. Vir meer inligting, stuur 'n e-pos aan [email protected] of besoek allevents.in/Windhoek. Kaartjies beloop N$400 per persoon en sluit ontbyt in.
» Die tweede Trail Fun-geleentheid vind môre by die Daan Viljoen-wildreservaat plaas. Die wedloop bestaan uit twee afstande: 6 km of 9 km. Elke deelnemer wat die wedloop binne die bepaalde tyd voltooi, sal 'n medalje ontvang. Talle ander pryse sal ook uitgedeel word, en kos en drankies sal te koop wees. Die wedloop skop om 06:00 af.
» Erfenisweek 2018 skop vandag by die Franko-Namibiese Kultuursentrum (FNCC) af. Namibië se belangrikste erfenisinstellings het saamgespan om dié geleentheid moontlik te maak. Vanjaar se tema is "Turuganeni Kumwe", wat beteken "Laat ons saamwerk" in Rukwangali. Geniet 'n aand van regstreekse kultuurvieringe en tradisionele Namibiese disse wat deur die Nasionale Kunsgalery van Namibië (NAGN) verskaf word. Die geleentheid begin om 17:30 en toegang is gratis.
» Silver Spoon Hospitality Academy bied vandag om 17:00 'n kos-en-wyn-passing aan. Geniet heerlike kos en wyn deur student voorberei, terwyl jy gesellig met vriende en familie om 'n tafel verkeer. Kaartjies kos N$550 per persoon. Besoek Silver Spoon se Facebook-blad vir verdere inligting.
» Vandag vind Free Your Mind, Living Room sessions by die FNCC plaas. Hierdie stand up-komedie geleentheid kan jou wange én maag laat pyn van die lag. Die tema van vandeesweek se optrede is "My Comfort Zone" en handel oor hoe komediante in hul natuurlike omgewings beweeg en wat hulle waarneem. Kaartjies beloop N$70 en kan by die deur gekoop word. Die show begin 19:00. Vir meer inligting, besoek die FNCC se Facebook-blad.